
[bookmark: _Hlk100130523]PËR MIRATIMIN E RREGULLORES “PËR PËRCAKTIMIN E KUSHTEVE SHTESË PËR NJOHJEN E ORGANIZATAVE TË MENAXHIMIT TË PESHKIMIT”

Në mbështetje të pikës 4, të nenit 102, të Kushtetutës, të pikës 2, të nenit 62, të ligjit nr. 64/2012, “Për peshkimin”, të ndryshuar, 

URDHËROJ:

1. Miratimin e rregullores “Për përcaktimin e kushteve shtesë për njohjen e organizatave të menaxhimit të peshkimit”, sipas tekstit që i bashkëlidhet këtij urdhri dhe është pjesë përbërëse e tij. 
2. Ngarkohet Drejtoria e Politikave, Strategjisë dhe Programeve të Peshkimit dhe Akuakulturës dhe Drejtoria e Shërbimeve të Peshkimit dhe Akuakulturës për ndjekjen dhe zbatimin e këtij urdhri.
Ky urdhër hyn në fuqi menjëherë dhe botohet në Fletoren Zyrtare.

MINISTËR I BUJQËSISË DHE ZHVILLIMIT RURAL
Anila Denaj 

RREGULLORE
[bookmark: _GoBack]PËR PËRCAKTIMIN E KUSHTEVE SHTESË PËR NJOHJEN E ORGANIZATAVE TË MENAXHIMIT TË PESHKIMIT

Neni 1
Qëllimi

Kjo Rregullore ka për qëllim përcaktimin e kushteve shtesë për njohjen e organizatave të menaxhimit të peshkimit.

Neni 2
 Zbatimi

Kjo Rregullore aplikohet për organizatat e menaxhimit të peshkimit, të cilat kërkojnë të njihen si të tilla me urdhër të ministrit.

Neni 3
Përkufizime


Në këtë Rregullore, termat e mëposhtëm kanë këto kuptime:
1. “Ministër” është ministri që mbulon aktivitetin e peshkimit. 
2. “Ministria” është ministria që mbulon aktivitetin e peshkimit.
3. “Organizata e Menaxhimit të Peshkimit (OMP)” është person juridik privat, e krijuar sipas nenit 26, të Kodit Civil, të Republikës së Shqipërisë dhe të ligjit nr. 64/2012, të ndryshuar, me qëllim pjesëmarrjen në bashkëmenaxhimin e burimeve të peshkimit në një zonë të caktuar.
4. “Plan bashkëmenaxhimi” është një plan për menaxhimin e zonës së bashkëmenaxhimit të peshkimit, që përgatitet në përputhje me dispozitat e nenit 53, të ligjit nr. 64/2012, të ndryshuar.
5. “Zonë bashkëmenaxhimi” është një zonë e peshkimit, e caktuar ligjit nr. 64/2012, të ndryshuar, ku një organizatë merr pjesë në menaxhimin e burimeve të peshkimit.
6. “Njohja” është procesi i verifikimit të një OMP-je për të treguar që ajo përmbush kushtet e përcaktuara në ligjin nr. 64/2012, të ndryshuar, si dhe kushtet shtesë të përcaktuara në këtë Rregullore.

Neni 4
Kushte të përgjithshme

1. OMP-të duhet të jenë të regjistruara ligjërisht si persona juridikë në Republikën e Shqipërisë.
2. OMP-të duhet të kenë struktura administrative dhe operacionale të përshtatshme për menaxhimin e resurseve të peshkimit.
3. OMP-të duhet të kenë ekspertizë dhe kapacitete të nevojshme për të zbatuar praktikat e qëndrueshme të menaxhimit të peshkimit.

Neni 5
Kushtet shtesë për njohjen e Organizatave të Menaxhimit të Peshkimit

Ministria mund të njohë si OMP çdo grup të krijuar, me qëllim pjesëmarrjen në bashkëmenaxhimin e burimeve të peshkimit në një zonë të caktuar, me kusht që:
a) të respektojë parimet e përmendura në nenin 6 të kësaj Rregulloreje dhe rregullat e miratuara për zbatimin e tyre;
b) të ketë seli qendrore brenda territorit të Republikës së Shqipërisë;
c) të ndjekë objektivat e përcaktuar në nenin 60, të ligjit nr. 64/2012, “Për peshkimin”, të ndryshuar;
ç) të sigurojë informacion të detajuar dhe të përshtatshëm në lidhje me anëtarët, administrimin dhe burimet e financimit;
d) nuk janë marrë sanksione në fushën e peshkimit ndaj anëtarëve themelues të organizatës për tre vjetët paraardhës nga momenti i paraqitjes së kërkesës për njohje.

Neni 6
Funksionimi i brendshëm i Organizatave të Menaxhimit të Peshkimit

Funksionimi i brendshëm i OMP-së bazohet në parimet e mëposhtme:
a) vendosja e një kontributi financiar për anëtarët për financimin e organizatës;
b) funksionimin demokratik që lejon anëtarët të kontrollojnë organizatën dhe vendimet e saj;
c) zbatimi i sanksioneve efektive, bindëse dhe proporcionale në rast mosrespektimi të detyrimeve të përcaktuara nga Rregulloret e brendshme të organizatës, veçanërisht në rast të mospagesës së kontributeve financiare;
ç) përcaktimi i rregullave që kanë të bëjnë me pranimin e anëtarëve të rinj dhe përjashtimin e anëtarëve ekzistues;
d) përcaktimi i rregullave kontabël dhe buxhetore të nevojshme për menaxhimin e organizatës.

Neni 7
Afati i dorëzimit dhe forma e kërkesës për njohje

1. Ministria, me shpalljen e një zone bashkëmenaxhuese, me vendim të Këshillit të Ministrave, fillon procedurën e njohjes se një OMP-je për këtë zonë bashkëmenaxhuese.
2. Afati për dorëzimin e kërkesave për njohje nga OMP-të është 15 ditë nga hyrja në fuqi e vendimit të Këshillit të Ministrave për shpalljen e zonës bashkëmenaxhuese.
3. Ministria njofton në faqen e saj zyrtare për paraqitjen e kërkesave për njohje nga OMP-ja, në rastin se në zonën bashkëmenaxhuese në fjalë, nuk ka pasur kërkesa për njohje sipas pikës 2 të këtij neni, këto kërkesa janë refuzuar, ose në rast të revokimit të njohjes, sipas nenit 10 të kësaj Rregulloreje. 
4. Afati për dorëzimin e kërkesave, sipas pikës 3 të këtij neni, është 15 ditë nga momenti i shpalljes së njoftimit në faqen zyrtare të Ministrisë. 
5. Kërkesat dorëzohen në formë të shkruar dhe përmban informacionet dhe dokumentet e kërkuara, sipas nenit 8 të kësaj Rregulloreje.

Neni 8
Dokumentacioni dhe informacioni i kërkuar

Dokumentet dhe informacioni që paraqiten nga OMP-ja e interesuar për njohje përfshijnë:
a) aktin e regjistrimit të organizatës;
b) statutin e organizatës dhe aktin e themelimit;
c) numrin e identifikimit të personit të tatueshëm (NIPT);
ç) planin e menaxhimit të peshkimit, i cili përmban:
i. vizionin për menaxhimin afatgjatë të zonës;
ii. punësimi;
iii. investimet e planifikuara;
iv. të ardhurat;
d) rregullat për funksionimin e brendshëm, sipas përcaktimeve të nenit 6 të kësaj Rregulloreje;
dh) emrat e personave që mund të veprojnë në emër dhe për llogari të organizatës;
e) listë e anëtarëve të organizatës së menaxhimit të peshkimit, të përbërë, minimalisht prej 20 peshkatarësh anëtarë.

Neni 9
Procedura e shqyrtimit të kërkesave

Struktura përgjegjëse për peshkimin shqyrton të gjitha kërkesat për njohje, të dorëzuara në Ministri, brenda 15 ditëve nga përfundimi i afatit të aplikimit.
1. Në qoftë se kërkesa për njohje nuk është paraqitur në përputhje me kërkesat e nenit 8 të kësaj Rregulloreje, OMP-së i kërkohet që të plotësojë dokumentacionin e munguar ose të japë informacion shtesë, brenda 7 ditëve nga marrja e njoftimit. 
2. Kur OMP-ja siguron dhënien e dokumentacionit dhe të informacionit të kërkuar brenda afatit të përcaktuar, kërkesa quhet e regjistruar nga dita që është dërguar. Kur OMP-ja nuk plotëson mangësitë brenda afatit të caktuar, kërkesa quhet se nuk është regjistruar dhe i kthehet OMP-së.
3. Pas shqyrtimit, struktura përgatit një raport dhe rekomandimet për njohjen ose refuzimin e kërkesave.
4. Ministri vendos për njohjen e OMP-së brenda një afati prej 3 muajsh pas paraqitjes së kërkesës me shkrim nga përfaqësuesi i organizatës përkatëse dhe pas verifikimit për plotësimin e kushteve të përcaktuara nga ky ligj.
5. Urdhri i njohjes i dërgohet OMP-së dhe publikohet në faqen zyrtare të Ministrisë.

Neni 10
Kontrollet dhe tërheqja e njohjes

1. Pas njohjes, Ministria mund të kryejë kontrolle të rregullta, periodike, për të verifikuar respektimin nga ana e organizatës të kushteve të njohjes të përcaktuara në këtë Rregullore, si dhe në ligjin nr. 64/2012, të ndryshuar.
2. Ministria mund të tërheqë ose të revokojë njohjen e organizatës: 
a) nëse pas kontrollit të aktivitetit të saj dhe lënies së rekomandimeve përkatëse, konstaton mosrespektimin e përsëritur të kushteve të njohjes;
b) në rastet kur kjo njohje është realizuar mbi tregues të gabuar.
c) në rast ndryshimi të politikave të menaxhimit dhe të shfrytëzimit të zonës bashkëmenaxhuese.
3. Ministria njofton organizatën për tërheqjen e njohjes, sipas rregullave të përcaktuara në Kodin e Procedurave Administrative.

Neni 11
Ankimi 

Kundër vendimmarrjes të ministrit për tërheqjen ose refuzimin e njohjes së një OMP-je, organizata ka të drejtë të bëjë ankim brenda 30 ditësh nga marrja e njoftimit, sipas rregullave të parashikuara në Kodin e Procedurave Administrative.
Ankimi shqyrtohet nga Ministria brenda 30 ditësh, sipas rregullave të parashikuara në Kodin e Procedurave Administrative. 

